section_heading: Povijest
paragraph_text: Svoje prve utakmice Urania je odigravala sa svojim susjedima, makarskim Biokovom i Zmajem, s Komitom iz Omiša, Hajdukom iz Jelse i drugima. Godine 1932. Urania se učlanjuje u Splitski nogometni podsavez, čiji će član ostati do početka Drugog svjetskog rata. Nakon rata, Urania nastupa do 1949. godine, nakon čega slijedi pauza od 16 godina kada klub ne sudjeluje u nogometnim natjecanjima, već samo igra prijateljske utakmice pod imenom "Biokovo".